Нов аквариум - Съвети!\nАвтор Тема: Нов аквариум - Съвети! (Прочетена 5589 пъти)\n« -: 08.04.2010г 18:06ч »\nСкоро стартирах нов аквариум и бих се радвал на вашите полезни съвети, мнения и препоръки.\nЕто повече инфо за аквариума:\n275л размери - 110д *50в *50ш.\nФилтрация: Външен TetraTec ex 1200, където съм сложил 2л сипоракс вместо една гъба и активния въглен. Имам и вътрешен Aqua El Unifilter 1000+UV.\nНагревател Aqua El 300W\nОсветление: 2 пури Т8 по 30W Grolux+Aquastar и 2 пури Т5 по 21W филипс 840.\nЗасега растенията са няколко корена криптокорина, ехинодорус, обикновена валиснерия, дъбче, 3 коренчета хидрофила. Ще добавя и още, защото не съм сгурен какво ще се хване. Предложете още видове.\nВъзнамерявам да гледам диви скаларии + червен неон( в краен случай и обокновен) + няколко акантофталмуса(просто съм им фен) + различни сомови (анциструси, калихти, птеригоплихти).\nП.С. Знам че трябва още вода, просто ще лепя съкления капак и съм оставил малко свободно пространство!\nRe: Нов аквариум - Съвети!\n« Отговор #1 -: 08.04.2010г 18:06ч »\nИ не бързай с рибите.\n« Отговор #2 -: 08.04.2010г 21:09ч »\nДобре се е получило, има доста място за зарзавата и корените изглеждат доста раздвижени. Дано този наклон на водната линия се е получил от неправилно поставяне на капака, а не от шкафа!!!\n« Последна редакция: 09.04.2010г 01:01ч от dandy »\n« Отговор #3 -: 08.04.2010г 21:09ч »\nКорените са много красиви и са си точно намясто,според мен нетрябва да се местят повече, корените можеш да ги увиеш с мъх , а също и анубиасите пред корените ще изглеждат много добре.На дебелата част на най-левия корен също можеш да сложиш анубиаси.\nПП. Според мен така ще изглежда добре , твой е аквариума , както и решението как да го направиш.\n« Отговор #4 -: 08.04.2010г 21:09ч »\nСтрахотно начало е това според мен. Иначе за сомовете мога да те посъветвам да не взимаш калихти. Като прасенца са. Аз имам птеригоплихт и го гледам с растения, няма много проблеми, но си е риск за някои по-капризни растения. Както са ти казали- не бързай с рибите!\nУспех и пускай снимки!\n« Отговор #5 -: 08.04.2010г 22:10ч »\nНаправи си профил в съответната тема.\n« Отговор #6 -: 08.04.2010г 23:11ч »\nПоздравления - корените са страхотни !\nОт снимките не мога да преценя имаш ли подложка и дали шкафа е нивелиран или отклонението е от капака ?\nИначе тук можеш да си направиш профил .\n« Отговор #7 -: 09.04.2010г 21:09ч »\nЕи сега ще си направя профил в правилния раздел. Ако иска някой модератор може направо да премести темата.\nВ отговор на някои въпроси да кажа че имам подложка. 6мм е и съм я облепил с декоративно фолио и затова не се вижда. Относно наклона... Знаех че точно в тази част подът има известен наклон, но не мислех че е чак толкова голям и забелевим. Просто нямаше друг вариант за място на аквата. Скоро ще източа по-голяма част от водата и ще се опитам да подпра с нещо шкафа. Ако не се получи се надявам като сложа стъкления капак да мога там да компенсирам известна част от наклона и да не е толкова забележим.\nЕто няколко по-нови снимки.\n« Отговор #8 -: 09.04.2010г 21:09ч »\nНе компенсирай с капака, по-добре нивелирай шкафа.\n« Отговор #9 -: 09.04.2010г 22:10ч »\nДа, не е проблемът в това, което се вижда, трябва генерално да се оправи. Когато слагам шкафовете ги нивелирам прецизно, иначе може да е опасно!\nСъвети за новия аквариум...\nЗапочната от Ernest Проблеми\n3144 Прегледи 04.04.2006г 23:11ч\nЗапочната от Erko Проблеми\n7577 Прегледи 04.12.2006г 11:11ч\nСъвети за 30л.аквариум\nЗапочната от scorpida Проблеми\n5172 Прегледи 09.10.2008г 08:08ч\nПриемам съвети за аквариум\nЗапочната от refer Проблеми\n2566 Прегледи 23.01.2009г 11:11ч\nСъвети за нов аквариум\nЗапочната от Borko7 « 1 2 Всички » Направи си сам\n9132 Прегледи 03.03.2009г 19:07ч\nСъвети за аквариум 60л\nЗапочната от dayufy Архив\n4318 Прегледи 23.02.2009г 17:05ч\nДайте съвети за нов аквариум\nЗапочната от goldstar94 Архив\n3774 Прегледи 23.01.2010г 23:11ч\nСъвети за аквариум\nЗапочната от ddz Оформление и декорация\n2006 Прегледи 07.01.2010г 16:04ч\nСтраницата е създадена за 0.362 секунди с 33 запитвания.


Москва не вярва и на кубински сълзи – Иво Инджев / Ivo Indzhev\nНа фона на уникалния в историята на ЕС скандал с български адрес, който основателно ангажира вниманието на всеки граждански настроен сънародник, е напълно възможно да не забележим някои подробности от международния пейзаж. А те също заслужават внимание. Например: кубински тежкоатлети избягали в Испания по време на подготовка на националния олимпийски отбор. Не им върви на тежкоатлетите с корени в социалистическата школа-ту ги отстраняват заради допинг (като нашите ), ту ги влече капиталистическия ад.\nЩе кажете-що за „важна новина”? Добре. Ето Ви още една островна. Русия плаши Америка, че ще разположи бомбардировачи в Куба като отговор на американската инициатива за разполагане на противоракетна отбрана в Европа. Не става ясно дали Москва е попитала Хавана за съгласие, но това явно не е важно за Кремъл. А би трябвало, защото кубинските другари са заети как да пуснат малко повече свобода на Острова на свободата, с надеждата да си осигурят плавен преход към неизбежното, което сполетя комунистическите режими навсякъде по света ( с изключение на Северна Корея). Умилкването пред кубинския народ на семейство Кастро , чийто брат пое скиптъра на властта по подразбиране, започна с малки крачици. Вярно, за измъчените граждани, затворени от десетилетия в тази антимпериалистическа крепост, всяка такава крачица може и да изглежда като казаното от астронавта Армстронг при стъпването на луната за величието на първата крачка. Добрият брат Раул, заменил автоматично болния Фидел, вече склони да разреши хората да могат да си купуват компютри ( нищо, че те ще им служат като украшение поради недостъпния за масите Интернет), либерализира достъпа до мобилните телефони ( с горе-долу същия ефект) и, о мили марксистки Боже, заговори дори за раздаване на необработвана земя за лично ползване!\nИ тъкмо режимът в Куба започна да дава признаци, че няма вечно да прави напук на здравата логика, руските другари решиха да припомнят на камарадите от Карибите да не се дърпат много, като върнаха ( поне на думи) историята 45 години назад към времето на карибската криза, изправила света на ръба на ядрената война.\nСега вече досещате ли се защо и международните новини могат да звучат като мила родна картинка? Имаме си работа с реваншисти, които не биха се спрели пред нищо, за да избият комплекса си на унизена световна сила и за тази цел са готови да мобилизират всяка своя пета колона навсякъде, където това им се позволява.\n2 мнения за “Москва не вярва и на кубински сълзи”\n22.07.2008 в 21:06\nДокато изпушим хаванските пури Иво,да не забравяме,че Марк Антоний ме дебнеше когато ръцете на Брут още кървяха и организира групи за скандиране!\nБледият,кльощав и нахален племенник Гай Октавий от Клавдийте,(чито баща бе претор,а по-късно наместник на Македония*),също още го няма,но ме е смразявал с мълчание и втренчен поглед на “слабоватите”,а не е закръглил и 20-те.\nНадникни и в Сената:четири предложения,а и поправки за втория указ..сега е здрач на 15 март,44 г.Горещините ни давят въпреки хладината от адратическата теснина.\nПрескочи до обсерваторията на астролога Теоген,…той съди за политиците и според разположението на звездите при зачеването и според това дали са напълно свободни от емоции…Ако чуеш скандирания:”Lepidus pontifex maximus!”-значи мир на праха и на вуйчото и на цялата кохорта от убийци,египетски курви,гръцки поети и философи.Е,да на Рим ще му приседне моя висок сан на върховен жрец…кажи им само да не забравят обещанията си от митинга…а сега прощавай,но бързам към заседателната зала,и изтръскай пепелта от догарящата пура!Те са със световно качество и бяха любими на Чърчил,Франко и на кой ли не!\nИначе грешка немаш,Иво,но утопията е неуморна в изобретателността си,още повече в раболепна, централизирана и военизирана държавна организация.Който се бори за власт,той си служи с всички средства и в атака,и в самоотбрана,защото иначе ще загине.\nВие там по долното течение на Дунава,сте естествената граница на Августовата държава и вероятно и в това ви е надеждата,но няма защо да чакате само на готово!Както казваше Вашият Н.Добрев -мир на праха му-никъде не хвалят за управленческа немощ!\nТака…, от известно време насам в любимия ми блог се изсипват коментари като горния. Моля господина или господата да престанат с ужасно досадните си коментари, неставащи за четене. Като искат толкова да си направят блог и да не спамят тук. Благодаря им предварително.\nЗа (не)вярата на Москва ще кажа само, че руснаците имат адски дълга история в стил “Реал политик”, брутален при това. Те от друго не разбират


Китайската стена била над 21 хиляди километра\nНачало Lite Китайската стена била над 21 хиляди километра\nТова показват нови замервания на учените\n08:52 06.06.2012 9226 ~ 1 мин. четене\nВеликата китайска стена се оказа доста по-дълга, отколкото се предполагаше преди. Според последните данни, дължината й не е 8,85 хиляди километра, а 21,196 хиляди километра, съобщават световните медии.\nСпоред изследванията, започнати от Държавната администрация за културното наследство още през 2007 година, общата дължина на съоръжението два пъти надвишава известните по-рано данни. Археолозите са мерили само онези участъци на стената, които са били строени по времето на династията Мин /1368 - 1644/.\nПри последното изследване специалистите са изучили почти 44 хиляди участъци от стената и нейните наблюдателници, създадени в различни периоди от китайската история. По последни данни, до сега са се запазили едва 8,2% от общата дължина на стената, издигната по време на династията Мин, е запазила първоначалния си вид, а повече от 74% са сериозно повредени.\nВеликата китайска стена е система от отбранителни съоръжения в Северен Китай, издигнати през III век пр.н.е. (в по-голямата си част) върху основата на хунски окопен вал за защита на северозападните граници на империята, нееднократно достроявана. Тя прекосява страната от границата с Корея при заставата Шанхайгуан, до пустинята Гоби при заставата Дзяюгуан и се оприличава често на дълъг дракон.\nБюджет и финанси 6276\nPlayStation 4 през първата половина на 2013


Продавам Многостаен апартамент, Велико Търново, бул. България 87500EUR 1232248\nбул. България »\nЦена/кв.м. 1054.22 EUR\nАдрес недвижими имоти Ви предлага апартамент находящ се в гр. Велико Търново, кв. Широк център. Жилището е разпределено между кухня, хол, две спални, баня, тоалетна, мокро помещение, две тераси и коридор. Продава се с наличното обзавеждане, като имотът е изцяло оборудван с висок клас материали и електроуреди. Има и възможност за закупуване на гараж.Код - 496043\nТози апартамент е Многостаен с площ 83 m2, типа на строителството е Тухла - стара и на етаж 6-и c екстри Асансьор,До ключ,Обзаведен,Саниран,След ремонт намира се в бул. България Велико Търново цената на апартамента е 87,500 EUR и публикуван е на 06/10/2020 от брокер Стоян Стоянов на агенция Address Велико Търново.\nОще апартаменти на Стоян Стоянов\nСтоян Стоянов, Address Велико Търново, 0882357205\nОписанието и снимките, свързани с тази обява са представени от брокер Стоян Стоянов на агенция Address Велико Търново от Велико Търново. Apartamenti.com не дава гаранции и не поема никаква отговорност за точността и пълнотата на описанието. Моля, свържете се с брокер Стоян Стоянов на агенция Address Велико Търново от Велико Търново за пълни подробности и допълнителна информация.


forum.bulsat.com - Виж темата - клиент който смята, че е излъган от рекламираните услуги\nВиж темите без отговор | Виж активните теми Дата и час: 29 Окт 2020 12:47\nклиент който смята, че е излъган от рекламираните услуги\nRe: Потребител от 9 декември - Проблем след ПРОБЛЕМ\npercival, аз конкретни въпроси не видях.\nби ли ги написъл, точно и ясно формулирани, за да ти отговоря?\n20 Яну 2012 12:27\nЩом ги искаш ето ти ги .\n1.Защо рекламата за интернета не отговаря на истината ?\n2.Защо в офисите лъжат каква услуга се предлага ?\n3.Защо на касовата ми бележка пише че плащам нещо което не купувам/получавам/ ?\n4.Каква вина имаме потребителите че през 2-3 дена по някой път и по често имате "технически проблеми" ?\n5.На какъв капацитет и колко сме мазохистите на клона ?\n6.Кога ще получим това което се обещава и рекламира и това което плащаме ?\n7.Това на гифчето по-долу колко струва като услуга ,що не го намирам в ценоразписа ?\n24 Яну 2012 21:25\nРегистриран на: 13 Яну 2012 14:21\n25 Яну 2012 11:28\nhttp://www.speedtest.net/result/1729173085.png -това е засега в нашия квартал.Много проблеми имаше,дано да е все така добър и то не само при нас.Един доставчик смених заради подобни оправдания като тези на Булсат,така че ако искат и от булсат да се откажем да продължават да лъжат клиентите\n25 Яну 2012 11:33\nТова което се рекламира е напълно реално. ако това което е дадено като информация, ти си го тълкуваш както намериш за добре, си е твой проблем. имаше един закачлив въпрос едно време, "две жени стоят и ядът сладолед. едната го ближе, другата го смуче. коя е по-перверзна??" естественно която и от двете да посочиш, отговора ще е грешен. задаващия въпроса ти отговаря, "това което си мислиш ти е перверзия, жените просто си ядът сладолед"\nние рекламираме услугита които предлагаме точно такива каквито са. Ако ти си градиш някакви "кули от облаци" базирани на използвани понятия в рекламата, си е изцяло твой проблем.\nВ офисите никой няма нито интерес, нито инструкции да лъже умишленно който и да било. "сбърка'л си рейса пич" или иначе казано, търси подобно поведение в офисите на други фирми. когато касиерките немогат да отговорят на въпрос зададен от клиент, те винаги препращат клиента към националните ни телефони.\nискам да ми покажеш тази касова бележка, в която има таксувана услуга и тя не е предоставена? Ние не сме сервитьори в кръчма, че да надписваме сметката на клиента. Когато клиент си плаща таксите, му се задава въпроса дали плаща, същия пакет или ще го промени. съответно каквото заяви клиента, такова му се таксува. ако си закупил услуга, която съответно не ти е била доставена, спокойно можеш да подадеш оплакване. в договора има информация по въпроса.\nимате или че ние имаме технически проблем????? ако един потребител има технически проблем с техниката която притежава, това по никакъв начин не е ангажимент на доставчика. ако проблема е при нас и бива отстраняван, аз не виждам проблем в това. да, на някой места има икючително много проблеми, породени от една или друга причина, но клиента това не го интересува, каква е причината. важното е да има връзка. ако няма такава се действа по отстраняването на проблема причинител. там където сме отстранили проблемите, клиентите са изключително доволни и нямат забележки. местата където все още не са отстранени проблемите трайно, се работи по решаването на проблема.\nкакво означава на какъв капацитет и колко са мазохистите на клона? а относно сексуалните предпочетания на клиентите ни, няма как да изкажа мнение. нежелая и да си представям какво могат да правят мазохисти на някой клон.\nотносно натоварването на дадено трасе, бъди сигурен че където има нужда от увеличаване на капацитета на дадено трасе, колегите работят за да се направи това.\nрекламират се много неща, няма как да плаща за една услуга която имаме а да искаш да получиш по-скъпа услуга която се рекламира. вчера бях свидетел на разговор на клиентка която желаеше да заплати само таксата за допълнителн приемник с желанието да гледа пълния пакет от програми. нали тоя допълнителен приемник получава програмите които са платени на основния приемник?? като не са платени никакви пакети на основния и допълнителния няма да получи никакви пакети???\nно нали българина все си мисли, че е по голям дявол от сатаната, затова полсе се оплаква че бил излъган. просто се научете да проверявате точно какво ви се предлага а не да взимате определена част от информацията и да я вадите от контекста.\n7.Това на гифчето по-долу колко струва като услуга, що не го намирам в ценоразписа ?\nгифчето е генериранo безплатно от инструмент, за който многократно съм обеснявал защо не може да се приема като правилно измерващ трафика, който прави потребителя. следователно безплатната картинка неструва нищо, това което покзва картинката като информация, може да е повлияно от работещи на заден фон инструменти, като: торент клиенти, програми за аудио и видео комуникация, антивирусни програми или вируси и какво ли не още което ползва интернет връзката на потребителя. следователно това което показва картинката като информация е едно голямо нищо. ние не предлагаме висока скорост при измерване със спиидтест, затова и не го намираш като оферта със съответната цена. скоростите които предлагаме, са за възможно достижим капацитет. ако отидеш да си купиш супер бърза спортна кола и която мобже да се движи със 350-400 километра в час, а я караш в софийските задръствания, производителя или продавача на колата каква вина има, че ти недостигаш скороста на автомобила?? нещо подобно е и със скоростите които се предлагат при интернет свързаноста.\nако смяташ, че отговорите ми са безсмислени, то това е защото отговарям точно на въпросите.\nако имаш някакъв технически проблем, ти предлагам да ми дадеш информация какъв е, да ми дадеш номер на договор и телфон за контакт, за да се опитаме да оправим проблема. всичко друго което се пише е алабалистика и няма никаква стойност. следователно подлежи на премахване.\n25 Яну 2012 17:06\nМного писане пък нищо не казваш.Кофти е да нямаш отговор освен клишета и оправдания .Не искам да правя реплика на твоите "отговори" .но виж мога да те помоля да дойдеш в нас.Да можеш да провериш на мястото качеството на услугата,но пък няма как да съм сигурен че през това време ще имам какъвто и да е интернет.Само да обобщя според теб е нормално да ти кажат в офиса че се предлага 14мбита която е с отлично качество и няма "забивания" .След това да получавам максимум 3-4 мегабита в 80 % от времето в което има интернет,а между 17-23ч 100-300 килобита.Да нямам интернет сумарно поне 10 дена в месеца ,а да заплащам пълна такса.\nВремето не ви стига да вдигнете капацитета ,но пък ви стига да закачате нови и нови абонати след като за наличните не може да осигурите нужната връзка.Явно съм си гледал касовата бележка от бакалията не от вас.Гифчетата през нощта показват съвсем друго при същите процеси пуснати компютъра.По твоите думи съм си купил билет за автобус ,а искам да пътувам със самолет(макар че ме качвате на каруца) .И последно това били го коментирал ,що най редовно става вечер.Или пък недей що сигурно сам съм го съчинил.\nTracing route to abv.bg [194.153.145.104]\n0 *** [192.168.1.2]\n3 jun-mx960.bg.bulsat.com [46.40.64.1]\n4 netinfo.bix.bg [193.169.198.168]\n5 abv.bg [194.153.145.104]\n0 0/ 100 = 0% | ***-PC [192.168.1.2]\n2 1ms 0/ 100 = 0% 0/ 100 = 0% 188.254.148.1\n43/ 100 = 43% |\n3 141ms 43/ 100 = 43% 0/ 100 = 0% jun-mx960.bg.bulsat.com [46.40.64.1]\n4 85ms 50/ 100 = 50% 2/ 100 = 2% netinfo.bix.bg [193.169.198.168]\n5 178ms 48/ 100 = 48% 0/ 100 = 0% abv.bg [194.153.145.104]\nХубаво е когато правите грешки да ги признавате и извличате полза от тях.а не да ни мятате по върбите с познатите клишета.\n25 Яну 2012 19:32\npercival, след толкова празни приказки, ще ми дадеш ли телефон за контакт и номер на договор??\nявно не можа да разбереш, че подвеждаща реклама, лъгане на клиенти и други подобни от една страна и технически проблем по доставянето на услугата, са две коренно различни неща.\nщом имаш технически проблем, ми окажи съдействие като ми предоставиш нужната ми информация.\nако отказваш съдействие за да оправим проблема, няма и причина да се оплакваш.\nнормално е техниката да се развали или да неработи правилно по една или друга причина.\nможем да ти окажем съдействие, само ако ни дадеш тази възможност.\n26 Яну 2012 12:45\nНямаш грижи ,но не вярвам така лесно да се оправи проблема ,все пак е масов\nКато ще пускаш тема от мое име поне напиши че се оплаквам и от качеството на услугата !\nСъщо така някакво решение ?\n26 Яну 2012 13:58\nRe: клиент който смята, че е излъган от рекламираните услуги\nМоже ли да попитам колко още ще продължи поредния технически проблем ?\n30 Яну 2012 11:56\nРегистриран на: 06 Фев 2012 11:21\nЕ,дойде и моят ред да напиша някоя и друга "хубава" дума за интернета на Булсатком в гр.Котел.Ако има някой,който все още вярва в рекламите на тази фирма-да отиде и да си измие очите и ушите.Пиша конкретно за ГР.КОТЕЛ.\nБях абонат на Виваком,но ми се струваха бавни в някои моменти и се подлъгах по едно обаждане на мобилния ми телефон от Булсатком за една що годе приемлива оферта за тележизия и интернет,с безплатен монтаж.До тук-супер.Пристигнаха двама служители от Сливен <защото котленските служители се занимавали само с Нета>,погледнаха изложението на апартамента и решиха,че не може да се монтира сат.приемник. После гледаха други техници и се оказа,че може,но явно нямаха време момчетата.\nАз, междувременно започнах процедура по прекъсване договорните си отношения с Виваком и зачаках техниците от котленския офис да ми пуснат Нета.Пристигнаха момчетата,пуснаха кабела от най-близкия стълб,включиха го в компа и...интернет няма."Какво става момчета?"Ами то за сега е така-малко ще "хълца",но работим по проблема.С този отговор си тръгнаха.Около 15 дни по-късно съпругата ми отиде да активира договора и предплати за 5 месеца.От момента в който започнах да ползвам вече заплатената услуга за Интернет 14 Мб. за 12 лв.аз се видях в чудо.Един ден няма,на следващия ще има 4-5 часа по 1Мб.-2Мб.,но в повечето случаи няма НЕТ.Сега в момента е същото,но ползвам Wireless от съседа ми,който все още не е повярвал на Булсатком.Няколко пъти се обаждах в офиса на фирмата Булсатком в КОТЕЛ,но ми излиза златен абонамента,тъй,като те са с мобилен телефон и всекидневно обаждане дали ще има интернет и кога, се трупа на моята сметка.Питам модератора ли,техника ли,който отговаря на този сайт-кой ще понесе отговорноста за лъжливата реклама,която фирмата прави в гр.Котел.Кой ще възстанови средствата,дадени за нещо,което не е получено.Трябва ли да сезирам Агенцията за защита на потребителите за некоректното отношение на фирмата към потребителите в гр.Котел.Отгоре на всичкото, платих и "безплатното" свързване.Очаквам разумен отговор на моя въпрос.И струва ми се като чета форума,че този въпрос не стои само пред мен.\n08 Фев 2012 14:09\nГ-н Генов, позволявам си да ви наричам така, защото предполага, че името което сте си избрали е подобно на фамилията ви. Цифрата след него също предполага зряла възраст. Имайки предвид това и географското местоположение на Котел, с какви очаквания приключихте отношенията си с Виваком?! За момента, по-добър интернет в Котел няма и скоро няма и да има. Не съм фен на телекома, но в тези условия, които са в Котел, по-добра алтернатива няма. Моят съвет е да прежалите дадените пари за въпросния договор и повече да не се занимавате с нереални неща. Върнете се към стария си доставчик и приемете, че това, което се случва в другите градове, скоро няма да го има в Котел. Ако искате да имате интернет, а не да трупате телефонни сметки в разговори дали и кога ще имате интернет. Даже и да има неустойка, никой не може да ви задължи да я платите. Вие не получавате услугата, за която сте подписали договор и имате право да прекратите договора по вина на доставчика. Успех ви желая и повече не се подвеждайте. В Котел, скоро няма да има хубав интернет. Казвам ви го като човек, който ходи веднъж в годината там, но се е ориентирал добре, въз основа на това, че първите 10 години от живота ми преминаха в този град. В крайна сметка се замислете, вие дори болница нямате вече. Какво очаквате още от този град, в който кмета се чувства като премиер, а корупцията и шуробаднащината са завладели всяка службица, която носи заплата. В град, който безработицата е повече от 80%, за какво да се влагат пари за интернет?\n09 Фев 2012 00:57\ngenov61, ни най-малко не е приятно нито за нас, нито за потребителите че в Котел има проблеми. колегите се опитват да закрепят текущата мрежа, до момента в който бъдат пуснати оптичните трасета. при текущите климатични условия няма как да се работи по изграждането на оптика, но със сигурност се работи в тази посока. ако смятате че сте ощетен, изпратете ни жалба.\nадресите които можете да ползвате за целта са support@bulsat.com и sales@bulsat.com\nние сме фирма която се опитва да предостави колкото е възможно по-качественно обслужване на клинтите си. не сме безгрешни, но когато сме допуснали грешка, предприемаме всичко възможно зада я поправим.\nкакво ще предприемете, е изцяло ваше решение.\n09 Фев 2012 13:08\nИскрено благодаря на модератора за съвета.Наистина е мое решение какво ще предприема от тук нататък.В момента също няма Нет.От вчера не е поущан,но таксата си върви за доставена услуга.Надявам се,че ще се намерят в България институции,които да се занимаят с проблема.\n09 Фев 2012 15:56\nСамо да попитам за какви отични трасета говорим ? В града или до града ?\nСъщо така ,имали някаква информация кога ще се оправи поредния "технически проблем" ?\nПитам защото явно 2 дена не са достатъчни.Ако може и да публикувате графика на режима кога ще има и кога няма да си правим сметката .\n14 Фев 2012 16:08\nмногократно съм го казвал, в цялата секция. услугата която желаем да предлагаме е оптика до дома. там където има наследени някакви мрежи, които не отговарят на нашите изисквания за за предлагане на услугата ни, ще бъдат преизградени. съответно както във другите градове така и в котел, всичко ще премине на отика до дома.\nза да не ми задавате за пореден път безсмисленния въпрос "Кога?", отговарям веднага. когато имаме нужните разрешителни, за да изградим съвсем легално и качественно ифраструктурата нужна за целта.\npercival, сърказма който си използвал в последния въпрос ще си затворя очите за него. но със сигурнос, ако това поведение продължи да се повтаря, ще бъде санкционирано.\n15 Фев 2012 12:18


Бизнес | Пътниците на летище "София" през май са се увеличили с 36% - Dnevnik.bg\nДневник, 10:08, 19 юни 17 , 3065\nОбщо 559 542 са преминалите пътници през летище София през май, което е ръст от 36.4% спрямо същия месец на предходната.\nПътувалите по международни редовни линии са се увеличили с 35%, а ръстът по вътрешни линии е повече от 2 пъти спрямо миналата година или 23 973 души. Увеличение от 5% отбелязват и пътувалите с чартърните полети - с 8 387 превозени пътници, съобщават от летището.\nПрез май кацналите и излетели самолети са 5 043, което е ръст от 13.4% спрямо същия месец на предходната година. Сравнявайки с показателите от май 2016 г. се наблюдава увеличение на полетите по вътрешните маршрути с 43% и със 17% по международни редовни линии.\nОбработените товарни и пощенски пратки за периода са общо 1 944 тона или 32.5% повече от предходната година.\nEU defender 10:25, 19 юни 17 / Неутрално\nБроят пътници се е увеличил с 35%, а полетите - с 13%. Това си е доста впечатляващ ръст на уплътняването на по...\nРейтинг: 8361 10:22, 19 юни 17 Неутрално\nПътува народът, не се шегува - дано мнозинството от тази статистика да е излетяло от София и след това да се е прибрало по домовете си\nРейтинг: 2015 10:25, 19 юни 17 Неутрално\nБроят пътници се е увеличил с 35%, а полетите - с 13%. Това си е доста впечатляващ ръст на уплътняването на полетите.\nРейтинг: 233 10:26, 19 юни 17 Неутрално\nТам и чистачките продават таксиметрови услуги.Няма инфирмация за метрото и е много неприветливо и скъпо.\nРейтинг: 2385 10:39, 19 юни 17 Неутрално\nТова добре - ама да вземат да пуснат още няколко скенера и на двата терминала - от едната немърливост се чака по 20-30мин за контрола по сигурността.\nРейтинг: 1093 10:53, 19 юни 17 Весело\nАко летище София изземе полетите до Бургас и Варна, ръста ще е още по-голям.\nЦелия южен район, който и отгорен на всичко е най-силния индустриално към момента са около 2млн души, които вместо да ползват летище Пловдив, като център на района, се налага да ходят до София.\nАма как инак летище София да има прираст на пътниците(респективино увеличение на приходите)??\nРейтинг: 528 11:19, 19 юни 17 Неутрално\nСупер! Моите надежди са че скоро летището ще може да прави и трансатлантически полети.\nРейтинг: 636 11:21, 19 юни 17 Неутрално\nВ коя посока?!\nРейтинг: 975 11:37, 19 юни 17 Неутрално\nПосоката няма значение - важното е да се движим, както беше казал един пръв Партиен и държавен ръководител!\nРейтинг: 2407 11:44, 19 юни 17 Неутрално\nНовината е добра и една от причините е полетите на нискотарифните оператори - но освен конкретните доходи за летището, това са доходи и за всички нас от хпората които си харчат парите.\nА и е някакъв показател и за нашите доходи - не се пътува без пари.\n11:57, 19 юни 17\nРейтинг: 252 12:11, 19 юни 17 Неутрално\nНавярно от тези обобщени данни следва да си извадим извода, че народът се е позамогнал доста и лети ли, лети - и в чужбина, и в страната, вкл. с чартърни полети. Все пак, нямаше да е зле да имаше и една разбивка каква част от пътуващите са българи и каква - чужденци, кои отпътуват повече навън и кои пътуват повече насам и във вътрешността на страната.\nРейтинг: 220 13:54, 19 юни 17 Неутрално\nМного чужденци в София! рекорд! Аз повече не съм виждал през живота си. Това е добре!\nРейтинг: 10024 15:16, 19 юни 17 Неутрално\nСофия става все по-свързана със света и все по-интересна за посещение.\nРейтинг: 8726 16:00, 19 юни 17 Неутрално\nПродължават да заминават.\nРейтинг: 557 17:57, 19 юни 17 Неутрално\nНяма кой да лети по такива екзотични дестинации\nРейтинг: 557 17:58, 19 юни 17 Неутрално\nУж ще го дават под концесия летище Пловдив, дано случи на добър оператор\nРейтинг: 557 18:00, 19 юни 17 Неутрално\nНе се ли се замислял, че просто част от компаниите са пуснали по-големи самолети. Например Уиз стационираха няколко А321 на мястото на А320. Първите имат 50 седалки повече.


Тодор Янчев, легендарен капитан на ЦСКА: „Българска армия“ ми липсва - SPORTARENA.BG\nHome›Футбол›Тодор Янчев, легендарен капитан на ЦСКА: „Българска армия“ ми липсва\nТодор Янчев, легендарен капитан на ЦСКА: „Българска армия“ ми липсва\nЕдно от най-емблематичните имена в българския футбол през новия век е Тодор Янчев. Спечели три пъти титлата с ЦСКА, два пъти взе суперкупата и веднъж купата на България. Феновете на ЦСКА го наричат Капитана с главно К.\nИмето на Янчев е свързано с почти всичко най-хубаво на „Българска армия“ в последните две десетилетия. От шест години големият халф е далеч от ЦСКА. Тръгна по треньорския път и в момента е в екипа на Стойчо Младенов, друга „червена“ легенда.\nЯнчев даде ексклузивно интервю за „Труд“.\n– Г-н Янчев, мина много време, откакто излязохте от българския футбол, липсва ли ви?\n– Да, наистина минаха доста години, откакто прекратих като футболист. Като треньор само четири години минаха, откакто не съм в България. Да, това е доста време. Винаги е най-добре в България да си работиш и да се чувстваш добре. Няма по-хубаво от това да си в собствената си страна и дом.\n– Как се живее далеч от семейството?\n– Това беше най-трудното препятствие, пред което се изправих, защото досега не бях излизал никъде без семейството. Като играч навсякъде сме били заедно. Но треньорството е друг път и нямахме възможност да бъдем цялото семейство заедно през цялото време.\n– Да се върнем на актуалните неща от българския футбол, вече го следите от съвсем близо. ЦСКА изигра с „Лудогорец“ първия полуфинал за Купата на България – как ви се видя мачът?\n– 1:1 е открит резултат и за двата отбора. Наистина ЦСКА беше преобразен при Любо Пенев, имам предвид като схема на игра, като желание и като начин на водене на самия мач. Изтърваха хубава възможност да победят, като се има предвид, че „Лудогорец“ беше с 10 души, а ЦСКА поведе. Просто допуснаха лек гол. За съжаление, при ръстовите играчи, с които разполага ЦСКА, допуснаха именно от статично положение да бъде изравнен резултатът. Но двубоят е открит преди реванша и за двата отбора.\n– Ако ЦСКА победи, ще има ли проблем да спечели Купата?\n– На пръв поглед това е финал преди финала, като се има предвид другата двойка „Арда“ – „Славия“. Но в един финал никой не би трябвало да си мисли, че ще му бъде лесно, независимо какъв отбор ще срещне. Финалът е един мач, всеки надхвърля себе си, виждали сме всякакви резултати. Но нека първо ЦСКА да мисли за препятствието „Лудогорец“, защото има още един мач.\n– Бил сте футболист на Любо Пенев. Смятате ли, че ще успее сега в четвъртия си период в ЦСКА?\n– Да, първо ми беше президент, след това съотборник, а накрая и старши треньор. Любо Пенев натрупа доста опит като треньор, минаха много години и смени доста отбори, включително и националния тим, така че опитът би трябвало да му е само от полза. Лично аз вярвам, че в тези години той се е изградил в положителна насока като треньор от времето, когато му бях играч.\n– Бихте ли казали няколко думи – какъв беше като президент, какъв като съотборник и сега като треньор?\n– Като президент тъкмо беше приключил своята състезателна кариера. Беше 2000 г. по времето на Васил Божков. Неговата функция беше по-сплотяваща, защото нямахме достъп до собственика на клуба. Именно Любо беше човекът, който предаваше информацията до собственика, както и от другата страна към отбора. След това ми стана съотборник 2001 г. при Паро Никодимов и при Луиджи Симони, лека му пръст. Като съотборник Любо Пенев е доказал своите качества, само суперлативи мога да кажа. И накрая 2010 г. ми беше старши треньор. Тепърва прохождаше и ЦСКА това бе първият му отбор.\n– На стадион „Българска армия“ вашето име е като икона, няма по-успял през новия век от вас. Липсва ли ви ЦСКА?\n– Да, много години минаха на „Българска армия“. Този отбор ми даде страшно много. Честно да кажа, липсва ми – обстановката, клубът. Толкова години като футболист, а и преди това като привърженик, няма как да не ти липсва. Сега съм извън „Българска армия“, но следя и се радвам на всеки един успех на отбора.\n– През 2000 г. дойдохте с гръм и трясък на „Българска армия“. Вярно ли е, че тогава сте избрали ЦСКА пред „Левски“?\n– Да, даже беше 1999 г. По законите на БФС всеки един футболист има право шест месеца преди да му изтече договорът да подпише със следващ отбор. Бяхме с националния отбор на една контрола в Гърция. Още не бяхме минали границата на връщане и по телефона ми звънна Лъчо Танев. Каза ми, че трябва да пътувам до София през седмицата, за да подпишем договор с „Левски“. Шокиран му казах: „Бате Лъчо, аз съм те гонил за автографи, а ти ме караш в „Левски“ да подписвам!“ Отговори ми: „Това е отборът, който те иска към момента. Тогава стой си в „Нефтохимик“.“ Избрах да се развивам и подписах с „Левски“, въпреки че като казах на родителите ми, бяха шокирани как така цесекарско семейство ще има играч в „Левски“. Но след това така се случи, че се свързаха хора от ЦСКА. Визирам Стойне Манолов, който тогава беше в изпълнителната власт на клуба. Каза ми: „Тошко, искам да дойдеш в ЦСКА!“ Отвърнах: „Няма проблеми, но вече имам договор. Ако го скъсате, на драго сърце!“ Така се получиха нещата, че се прекрати единият договор с „Левски“ и подписах нов с ЦСКА.\n– Вашият тогавашен шеф Христо Порточанов направи едва ли не пътека до БФС, за да ви задържи. Какво се случи със „скандала на сезона“, както го наричаха?\n– Просто имах договор, който изтичаше. Той твърдеше обратното. За Христо Порточанов мога да говоря само суперлативи, защото той ми подаде ръка и пристигнах на 18 години в „Нефтохимик“ от „Розова долина“. Там се изградих като играч, натрупах доста мачове преди да приема предизвикателството топ отбор от ранга на ЦСКА. Така че единствено мога да съм му благодарен. Той си е гледал неговия интерес и интереса на „Нефтохимик“ в случая и е правил всичко по силите си да ме задържи. Но все пак моят договор изтичаше тогава, подписах и започнах да играя в ЦСКА.\n– Помним как глобите в „Нефтохимик“ бяха направо странни, например дори за извадена фланелка над гащетата. Как виждате Христо Порточанов като евентуален президент на БФС?\n– Беше ръководител, който наистина държеше на дисциплината. Отборът му да бъде накипрен с най-добрата екипировка. В лагерна обстановка държеше всички да бъдем облечени еднакво. Държеше на порядките, които са много важни в един клуб и като цяло в едно семейство. Винаги е хубаво като погледнеш един отбор, да ги видиш всички еднакви, а не единият с някаква блузка, другият с различни маратонки. Не за първи път сме имали такива глоби от него, но като връщам лентата назад, са били за хубаво. А що се отнася до неговата кандидатура, той е показал, че може да управлява. Вече какво ще стане, ще видим на изборите.\n– Бихте ли разказали някоя куриозна случка с него или това са въпроси повече за Стойко Сакалиев?\n– Много години минаха, а и аз не съм по куриозните неща. Стойко ги помни и умее да ги разказва най-добре.\n– С ЦСКА спечелихте всичко възможно, бяхте и с много ръководители на „Българска армия“. Кога беше най-интересно?\n– Интересно винаги е било, но последните години бяха наистина тежки, в които работех като играч и по-късно като треньор. Видяхме доста интересни неща и при Александър Томов, и при „Титан“ като собственици. Тези години бяха тежки и изпълнени с доста препятствия, през които мина и отборът, и треньорите съответно, които водеха през това време ЦСКА.\n– Вярно ли е, че месеци наред не сте получавали заплати?\n– Вярно е. Лично при мен се получаваше така, че винаги съм бил сред изчакващите като капитан. Неслучайно като се случи случката със Стойчо Младенов и щаба му, аз се хванах именно за тези неща, за да си тръгна. При мен винаги е било да мине отборът първи, по-важните играчи. Аз съм бил капитан и никога не съм имал проблеми от финансово естество към клуба.\n– Споменавате за момента, когато отивате в „Славия“.\n– Да, исках да покажа, че след като капитанът, който най-много обича клуба, е готов на това действие, нещо не е както трябва.\n– Със „Славия“ направихте един много запомнящ се мач на „Герена“, за когото сигурно още десетилетия наред хората ще говорят. Какво е като цесекар да спреш „Левски“ за титлата по такъв начин и пред толкова много хора?\n– След края на мача виждах голямо разочарование в привържениците на „Левски“, бяха се нагласили да празнуват. Видях голяма болка в тях и веднага си представих, ако беше моят отбор от другата страна и какво изживяват. Лично аз защитавах цветовете на „Славия“ и в този двубой се представихме добре. Много хора мислеха, че е ясен мачът. Преди това се изговориха много неща, но „Славия“ показа, че играе за честта си и завършихме 1:1.\n– След Христо Порточанов тогава имахте възможност да бъдете и при друг ексцентричен бос – Венци Стефанов. Бихте ли сравнили двамата?\n– От него съм видял само добро. В момента, в който го помолих да ме пусне да си завърша кариерата в ЦСКА, Стефанов не ми направи нито един проблем. За него мога да кажа само хубави неща и съм видял само хубаво от този човек! Имат доста сходни прилики двамата.\n– Кой трофей бихте оценили най-високо във вашата кариера?\n– Може би успехът на едно дете, което изпълни мечтата си да вдигне шампионската титла с любимия си отбор, да стане капитан на този любим отбор. Може би това е най-значимото като личен успех. Сега се сещам и за друго. Смених три държави, играх в Турция, Гърция и Дания. През цялата ми кариера от „Нефтохимик“ когато заиграх, навсякъде съм бил несменяем титуляр. Нямам мачове на резервната скамейка да стоя дълго време. Единствените ми пропуски да не взема участие са били или заради контузия или заради натрупани картони.\n– Феновете на ЦСКА ви наричат Капитана с главно „К“. Какво е да носиш лентата на този клуб?\n– Това е призвание! Много играчи не осъзнават какво е да бъдеш капитан, каква голяма отговорност се носи. Не е само да сложиш една лента на ръката и да изтеглиш жребия преди мача. Тази фигура винаги е трябвало да бъде за пример – как тренира, как сплотява отбора. Това е треньорът на терена! Де факто трябва да е най-концентриран от целия отбор, да ги нарежда при статични положения, да внимава за всеки, който се е разсеял от дадените тактически указания. И най-вече това е обединителят, който трябва да държи климата в съблекалнята, защото това е едно семейство. Да не се разделят на групички, на българи, на чужденци, всички да бъдат заедно.\n– Имате един специален гол в Европа за ЦСКА. Знаете ли за какво ви питам?\n– Или за „Рапид“, или за „Базел“.\n– Голът срещу „Базел“ беше №300 за ЦСКА в евротурнирите.\n– Да, наистина хубав гол беше, красив.\n– Но се случи точно вие да го вкарате.\n– Да, късмет, благодаря на Бог. От корнер се получи хубава топка. Стана красив гол, но за съжаление не ни беше достатъчен да вземем нещо повече.\n– До ден днешен ЦСКА спазва една традиция, която има от много години и това е да сменя треньорите. Правилна ли е тази политика и бихте ли казали вие от кой треньор най-много сте научил?\n– Като цяло политиката в един гранд е ако няма резултати, да се търси смяна на треньора. Не само в ЦСКА много се сменят треньорите. В България това е малко в повече. Няма ли резултати, първият човек, който изгаря, е треньорът. Най-много съм научил от човека, който ме взе със себе си в „Кайсар“. С него станах два пъти шампион в ЦСКА. Говоря за Стойчо Младенов. Той е човек-победител! С него и като играч се чувствах най-добре, най-подготвен. Постигнахме успехи, които сега доста трудно печелим.\n– Вие сте рекордьор по мачове в европейските турнири с ЦСКА. Помните ли първия и последния мач и кой от всички тези 49 двубоя е най-паметен?\n– Първият ми беше с „Конструкторул“ през 2000 г. Беше хубава тръпка, още повече на реванша имах късмета да вкарам и първия гол на „Българска армия“ от дузпа, макар че не съм от дузпаджиите.\n– Защо вие я бихте, при положение, че Бербатов вкара пет гола в този мач?\n– Бербатов, а и капитанът Мето Деянов – не помня, но май го контузиха и го нямаше, аз взех топката, заложих я и вкарах. Така открихме този прословут резултат 8:0, а след това Митко вкара пет гола. От тези 49 мача минахме и през много хубави моменти, отстранихме и доста добри отбори. Примерно един „Шахтьор“ (Донецк), който в последните години е хегемон не само в Лига Европа, а вече и в Шампионска лига. Това са хубави моменти, които не се забравят.\n– В последния момент отпаднахте от състава за европейското през 2004 г., което ни е последното участие на голям форум. Доколко това ви нарани и какво се случи?\n– Живеех с тази мечта, защото в целия квалификационен цикъл бях неизменна част от отбора, класирал се за европейското първенство в Португалия. Доста тежко преживях този период, защото се виждаш на европейско, виждаш се в групата. Имахме уверение даже и от ръководители, които ръководеха националния отбор. Правеха се екскурзии и се записваха близки на участниците, ако искат да присъстват. Обадиха ми се и на мен, но в последния момент отпаднах от списъка. А влязоха имена, които до този момент нямаха една изиграна квалификация. Наистина тежък период.\n– Скоро ще навършите 45 години – как виждате кариерата си?\n– Виждам я насочена в треньорството. Като футболист било, каквото било. От момента, в който спрях, отворих нова страница от най-ниското стъпало и започнах да изкачвам постепенно стъпалата.\n– В последните години неизменно сте със Стойчо Младенов – какво научихте най-много от него?\n– Човек, който си върши с любов работата, голям професионалист, голям шампион! Независимо с какъв отбор разполага, той е максималист. Взима максимума от дадени играчи, а това е похвално и малко треньори имат такава дарба. Когато ме покани в „Кайсар“, още първите месеци обяснявах на кой ли не, че до година-две ние ще спечелим нещо. Президенти, спортни директори гледаха малко странно, защото явно знаеха какъв е отборът. Беше невероятно помощник да говори как ще се спечели титла или купа, но ето че и това се случи.\n– Имате всички треньорски лицензи, на вашата възраст много хора вече са старши треньори. Мислите ли, че е време и вие да започнете по този път?\n– Да, дипломирах се доста рано. Започнах още като действащ футболист през 2004 година да изкарвам лицензите. Минах през всички лицензи, след това се записах в НСА, взех магистратура. Това е пътят, по който се подготвях и опитът, който натрупах при Стойчо Младенов ми дава увереност и мисля да вървя по този път – да се развивам като старши треньор.\n– Виждате ли се един ден като старши треньор на ЦСКА?\n– Това ми е желание, но дали ще стане, един Господ знае.\n– На мача ЦСКА – „Лудогорец“ видяхме как от 22 човека на терена има само един българин титуляр – Иван Турицов от „червените“, а всички останали бяха чужденци. Вие как гледате на това и ако бяхте старши треньор, щяхте ли да залагате повече на българи?\n– Първо зависи в кой отбор си старши-треньор, каква е философията му, какви са целите. Много е важно каква е селекцията, с която разполага. Оттам нататък вече, ако имаш качествени българи, няма нищо по-хубаво от това да ги налагаш и да ги развиваш. Но все пак всичко зависи от целите и от философията.\n– Бяхте шеф на Академия „Царско село“, на всички подрастващи отбори в нея. Смятате ли, че България все още ражда таланти?\n– Благодаря на Стойне Манолов, който ме покани. Натрупах чудесен опит и като директор, и като старши треньор на първия отбор. България все още има и ражда таланти, просто трябва да има нужните качествени треньори, които да ги тренират и създават. Пак се обръщам и към треньорската школа, защото е много важно какви хора взимат лицензи. Те са преди всичко възпитатели и е много важно какъв човек ще възпитава тези деца, как ще ги изгражда като характери, защото те преминават през много трудни етапи в своето юношество. Трябва да имаш един стойностен човек, който да те изгради не само като футболист, но и като личност в живота.\n– Започнахте от „Розова долина“, за да станете икона за ЦСКА през XXI век. Във вашето семейство спортът обаче продължава. Бихте ли разказали точно за едно подрастващо дете, което иска да постигне своите мечти?\n– Дъщеря ми Виктория се занимава усилено със сноуборд във фрийстайл дисциплините. Доста талантлива е, но от нея зависи как ще се развие пътят ѝ.\n– Какво ѝ казвате като треньор, не като баща?\n– Като треньор ѝ казвам да не се отказва, да си гони целите докрай. Тръгне ли по пътя на спорта, няма лесно. Там са само лишения и е нужно да прави доста компромиси с личното си време и с дисциплината си в личния живот. Така че от нея зависи дали ще се развие в сноуборда.\nАвтор: Боян Бойчев в-к Труд\nTagssportarenasportarena.bgбългариябългарска армиягол срещу базелгол срещу рапид виенаевропейски турнирикапитанкапитаналегенда на цскалегендарен капитаннационален отборпфк цскаспортспортаренаспортарена.бгспортни новинитодор янчевтошко янчевтреньорфутболфутболистфутболни новиницскацска софияянчев\nАтлетико Мадрид с нова издънка, взе само точка от гостуването си на ...\nОфициално: Юнайтед представи Кристиано Роналдо\nВ Спартак Варна обмислят дублиращ отбор в Трета лига


Доцент Кунчев: И скафандри да сложим в училище, няма да спрем COVID 19 (ВИДЕО) - Властта\n„Изненадан съм от изключително отговорното отношение на цялата образователна система към заразата COVID-19. Не съм очаквал, че тези хора, за толкова кратко време ще успеят да създадат такава организация”. Това заяви главният държавен здравен инспектор доц. д-р Ангел Кунчев по време на дискусия на тема „COVID-19 – предизвикателства и решения пред лечебните заведения за болнична помощ“, проведена в Sense Hotel в София. Дискусията е организирана от организирана от „Галъп интернешънъл“ и clinica.bg.\n„Каквото се случва в обществото, това ще се случва и в училище. От края на другата седмица ще завалят случаи на COVID-19, предадени в училищата“, каза още той. По думите му системата е подготвена за по-голяма заболеваемост от тази, която наблюдаваме у нас в момента.\nЗа 2 седмици случаите в Европа са скочили средно с 20%. Има страни с по над 80%. „На този фон В България е една от много малкото страни с намаление и то е с минус 2,7%. Не е много, но на фона на общото увеличение е показателно, че след платото през август успяхме да постигнем няколко седмици постепенно намаляване на случаите“, каза той. И допълни: „Имайки предвид досегашната динамика можем да кажем, че нищо не можем да кажем. Нищо не е ясно. Дали вълната от Германия, Испания и Португалия ще дойде при нас или ние сме им я предали, също не е ясно. През последните дни има леко покачване, така че този процент минус 2,7 ще премине към покачване“.\nПо думите му важен сега е въпросът това, което се наблюдава в страните в Южна Европа – Франция, Португалия, Испания, дали е следствие на преливане на балканската вълна, с която ние се срещнахме сравнително леко в България, или това, което започва при тях, е нова вълна, която ще очакваме да дойде и при нас.\n„Ако е вторият вариант, това е най-лошият вариант. Защото ще съвпадне и с началото на учебната година, със започване на циркулацията на други респираторни вируси, след което ще започнат грипните вируси, и до януари, когато неминуемо ще се сблъскаме с грипна епидемия“, обясни Ангел Кунчев.\nТой подчерта, че нито една от прогнозите за развитието на пандемията до момента не се е сбъднала, включително тези на институции като Световната здравна организация, Европейския център за контрол на заболяванията в Стокхолм, Американския център за контрол на заболяванията в Атланта. „Това е причината в последните 5-6 месеца здравните власти у нас да не правят прогнози“, подчерта доц. Кунчев.\nмаме 2,7 процента намаление, не е много, но е показателно, че след платото през август ние успяхме да постигнем две-три седмици с намаляване на случаите“, посочи той.\nRelated Topics:senseкоронавирусТоп тема на деня


Столичният бул. “Владимир Вазов” е в окаяно състояние\nЖителите на столичните квартали Левски В и Левски Г чакат с нетърпение да дойте времето за ремонт на главния булевард Владимир Вазов. От години те са принудени да преминават през оформили се от тировете коловози и огромни дупки, както и ежемесечно да отделят средства за ремонти на автомобилите\nПоследователната и принципна политика на НФСБ увеличава интересът към идеите на патриотичната партия във Велико Търново. Поставяйки нуждите на обществото над всичко, родолюбците ще влязат в битка и за местната\nПредседателят на НФСБ Валери Симеонов проведе в Плевен и Ловеч срещи със структурите на партията във връзка с предстоящите избори. На тях бяха обсъдени действията на патриотите за постигането на добри изборни\nНФСБ продължава да се налага като алтернатива в управлението на страната, което ще проличи и на местния вот наесен. Предстоящите местни избори ще бъдат своеобразен тест за зрелостта на обществото, категорични бяха родолюбците от Габровска област по време на среща с ръководството на\nСтруктурите на НФСБ в Русенска област са напълно готови за предстоящите местни избори. Председателят на партията Валери Симеонов и заместник-председателя Валентин Касабов се срещнаха с хората в региона, които заявиха, че ще работят отговорно за влизането на НФСБ в местното управление, с което ще се гарантира добрият живот на жителите на Русенска\nМладежка и общинска структури учреди НФСБ в с.Красен, община Иваново. Много млади и отговорни хора се вляха в редиците на родолюбивата партия, за да работят за развитието на родното си място и да спомогнат за по-добрия живот на съгражданите\nМистерия с ухапани от кърлежи и починал от марсилска треска?\nБум на хора, ухапани от кърлежи и дори смъртен случай в Странджа. Починалият мъж е 48-годишен охранител на язовир Ясна поляна.\nПоредна авария остави част от Кърджали и няколко села без вода\nПоредна тежка авария на реконструирания главен водопровод в района на квартал “Възрожденци” в Кърджали. Оказва се, че авариралият водопровод е същият отпреди два месеца, когато хиляди хора в кърджалийско останаха без вода за няколко\nСбор на поколенията и възраждане на традициите\nВъзраждането на древни християнски традиции и нововъведения в църковните служби. Това можеше да се види при отбелязване на храмовия празник на арменската църква в Шумен. Тя носи името Света Богородица.


Изработка на инверторен електрожен - Страница 153 | Форум "Направи сам"\nИзработка на инверторен електрожен 1685 мнения\nСтраница 153 от 169\nпон фев 04, 2019 6:12 pm\nпон фев 04, 2019 6:02 pmalien написа:\nне знам за коя схема говориш, но имам подозрения, че бъркаш двупътен изправител с удвоител\nЕеееее чак толкова На въпросната схема има и двупътен изправител и удвоител на напрежението на изхода.\n1685 мнения в "Изработка на инверторен електрожен"\nпон фев 04, 2019 6:19 pm\nпон фев 04, 2019 6:11 pmcvetanmu написа:\nИ ето тази схема мисля да опитам, какво мислиш за нея??? Правил ли си нещо подобно??? Благодаря ти Осцилограми ще дам по натам,сега всичко е разхвърляно още.\nЗащо се набиваш на екзотични схеми ?\nПогледни на 4 та страница - там съм качил схема на силовата част и драйвера.\nНапред правиш управлението и захранването от бармалейника и става чудесна машинка.\nВсе още жива.\nДа знам я тази за която казваш но тази ми се гледа проста и лесна.Има и обратна връзка по напрежение ,която сваля тока на празен хот като свива импулса до минимум,а от там и по голямото напрежение в-у транзисторите. Или пази вторичната от по голямо напрежение.Незнам\nпон фев 04, 2019 8:01 pm\nДайте някаква идея къде продават мет. кутий с размер приблизително 15x20x30см примерно. Че по вкъщи имам само големи.\nПрости и лесни схеми няма.\nТова, че я гледаш с по - малко части не означава , че е лесна.\nВарианта, който дадох е направен и изпитан - работи чудесно.\nСлед като го оживиш и заработи стабилно може да си правиш и доработки за следене на напрежението на изхода.\nЗа кутията виж ако те устройва тази ти я подарявам. С приблизително същите размери беше.\nДа ,имах предвид че е с по малко елементи. Колега , аз само проучвам,затова питам . За кутията ако не ти я необходима , с радост ще я приема.\nсъб фев 09, 2019 3:42 pm\nМммдааа дефекта на осцилоскопа се оказа тръбата,малък е но дразни.Някой има ли представа колко може да струва една работеща тръба за този стар Филипс,и дали се намират? Или да се откажа? По телефона се обеснява едно,а на практика като го вземеш друго излиза.Това ще ми е за последно , от тук на нататък само нов уред и това е.Но струва ли си човек да даде едни 1000лв за едното хоби незнам.Времето ще покаже.\nсъб фев 09, 2019 3:42 pmАБВ потребител написа:\nНо струва ли си човек да даде едни 1000лв за едното хоби незнам.\nЗависи - ако 1000лв ги изкарваш за седмица, струва си.\nА в конкретния случай - всеки стар руски осцилоскоп, ще ти свърши идеална работа - с уговорка да не е от "детските" Н-313 и подобните нему играчки.\nМиналата година продадох два аналогови осцилоскопа Хитачи за 150лв двулъчев, и един великолепен двуканален Филипс за 250лв.\nИ двата 100мХц в добро състояние особено Филипса...\nсъб фев 09, 2019 4:02 pm\nЛятото може,като има и странично, но сега е само заплатката.Аз съм само един дребен тенекеджия ,както казаха. Иначе състоянието му е перфектно,свети от всякъде, но.А иначе нови ,аналогови къде да потърся? Ако нещо реша в тази посока.\nДобрият стар трансформатор\nср фев 13, 2019 8:25 am\nЗабравих да кажа че има някой особености при метода за настройка с осцилоскоп при резонансната схема.Ако измервате с двете сонди едновременно ще окъсите първичната намотка.Сондите трябва да се включват една по една. Колега ,колкото до осцилоскопите ,няма да закъсам защото имам 4 броя , и двата да откажат ще спасим положението


Дон ЖУАН е интелектуалец ♠ Макс ФРИШ | webstage.bg\nДон ЖУАН е интелектуалец ♠ Макс ФРИШ\n„Що се отнася до невярността - най-популярния недостатък на всеки Дон Жуан, - това означава следното: не заради новата страст той изоставя предишната; отблъсква го всичко, което не отговаря на истината”\nДон Жуан, както всеки литературен герой, има свой кръг от сродни по дух образи. И колкото и да се различават от него Икар или Фауст, те все пак са му по-близки от Казанова. Тъй че не е необходимо актьорът да си напряга ума как да замае главите на дамите в партера. Дон-Жуановата слава на прелъстител (която го преследва постоянно, без сам той да се идентифицира с нея) е едно недоразумение от страна на дамите. Той е интелектуалец, макар че е физически добре сложен и няма нищо общо с очилатия кабинетен учен. Онова, което го прави неотразим за дамите на Севиля, е преди всичко неговата духовност, неговото домогване до една мъжка духовност. Тя се възприема като оскърбление, понеже е насочена не към жената, а към съвсем други цели и поначало определя на жената само епизодична роля - с всеизвестния резултат, че този епизод поглъща целия живот на Дон Жуан.\n"Другият живее в света на нещата, които завинаги остават такива, каквито изглеждат, че са. Той нито за миг не се усъмнява в тях. Те не го слисват и не накърняват самообладанието му... Светът, който интелектуалецът заварва, му изглежда, че съществува само за да бъде подложен на съмнение. Нещата сами по себе си не го удовлетворяват. Той ги превръща в проблем. А това е най-ярката отличителна черта на любовта. Оттук следва, че нещата съществуват само доколкото съществуват за интелектуалеца. За това понякога се досеща жената..."\nОртега-и-Гасет, "Интелектуалецът и другият"\nДон Жуан е красив в своята неустрашимост пред житейските изпитания. Той съвсем не е наконтен хубавец. Нито пък Херкулес. Той е строен като тореадор, почти хлапак. Подобно на тореадор се сражава с бика, но сам той не е бик. Ръцете му са нервни - изящни, но не изнежени. Постоянно се налага въпросът: мъж ли е той? Той би могъл да бъде танцьор. Неговата мъжественост се движи близо до границата с женствеността. За него тя не е нещо самопонятно, а е по-скоро някакво скъпоценно притежание, което няма защо да се замества например с войнишка поза. Но Дон Жуан трябва постоянно да защитава своята мъжественост, понеже тя е застрашена. Лицето му - какъвто и вид да има - се отличава с будния поглед на човек, над когото е надвиснала опасност.\nЩо се отнася до невярността - най-популярния недостатък на всеки Дон Жуан, - това означава следното: не заради новата страст той изоставя предишната; отблъсква го всичко, което не отговаря на истината. Той изоставя всяка жена не от любов към следващата, а от любов към нещо по-възвишено от жената - например геометрията. Неговата невярност произлиза не от някакъв прекалено мощен нагон, а от страха да не се самоизмами, да не изгуби себе си - това е будният страх от женственото у самия него.\nЛюбовта, която Дон Жуан изживява, крие в себе си нещо зловещо-отвратително - напомня влажно тропическо слънце над вонящо от разложения блато, напомня някаква внушаваща ужас лепкава тишина, сред която се извършва убийствено, самоизяждащо се размножение, напомня джунгла от пълзящи и виещи се растения, дето не може да се премине без гола шпага и човек се бои да остане за дълго.\nДон Жуан е сам и сред мъжете. В живота му винаги ще се намери някой Каталинон, Сганарел или Лепорело, но не и Хорацио. Загубил веднъж приятеля си от младини - привързан по братски още от детските игри, - Дон Жуан не намира ново приятелство. Мъжете го отбягват. Дон Жуан е необщителен, понеже сред мъже изглежда сам на себе си женствен.\nВажна ми изглежда именно тази срамежливост. Дон Жуан е нагъл, но не без чувство за срам. В мъжка компания той би бил навярно единственият, който няма да се разсмее на мръсен виц, който не е в състояние да се разсмее. Неговата срамежливост е скрита, външно тя не се проявява. Това не е предвзетост, а чувствителност - качество, към което се прибавя най-често и артистичност - потребността да се преобразява, да театралничи до самоотречение. "Дон Жуан" - това е ролята, която играе.\n"Севилският измамник и Каменният гост" е първото драматично пресъздаване на Дон Жуан. Пиесата - публикувана през 1630 година и приписвана, изглежда неоснователно, на прославения Тирсо де Молина - започва със сцена, която съвсем набързо представя Дон Жуан: не в развитие, а какъвто е и какъвто остава до момента, в който го поглъща адът. Все по същия начин - без подготовка и без всякакво развитие - го виждаме и в по-късните разработки на сюжета: Дон Жуан се появява внезапно, като метеор. Възниква въпросът дали е възможно да се представи Дон Жуан в развитие: струва ми се, че подобен опит би сполучил само за сметка на образа - това вече няма да бъде истински Дон Жуан, а човек, който (по едни или други причини) влиза в ролята на Дон Жуан.\nВ такъв случай негов медиум ще бъде не музиката - според Киркегор единствено възможното художествено средство за изобразяване на същинския Дон Жуан, - а театърът, за който е характерно, че маска и същност не са тъждествени. От това произлизат обърквания и припознавания, както в старите испански комедии на "плаща и шпагата" и както във всички житейски случаи, където човек не се покрива с представите си и търси себе си.\nЗащо Дон Жуан се представя винаги като авантюрист? Той води живот, какъвто не може да си позволи никой друг на света - живота на самец. Поради това той неизбежно остава в дълг към творението. Неговият финансов банкрут, на който особено набляга Молиер, е символ на друг, тотален банкрут. Без жената, чиито претенции той не желае да признае, сам не би съществувал. Като паразит сред мирозданието (Дон Жуан е винаги бездетен), той рано или късно се изправя пред избора: смърт или капитулация, трагедия или комедия. Съществованието на Дон Жуан остава винаги невъзможно, дори и обществото, в което живее, да е съвсем незначително...\nМисля, че Дон Жуан ще си остане бездетен, дори и да имаше 1003 деца! За него те няма да съществуват - той ще бъде винаги сам. В мига, в който стане баща - в който приеме да бъде баща, - той вече не ще бъде Дон Жуан. Това ще означава неговата капитулация, първата му стъпка към зрелостта.\nВ интелектуално отношение Дон Жуан е злодейски самомнителен в стремежа си да се осъществи сам, като мъж без жена. По отношение на творението интелектът му остава по момчешки недоразвит - затова завесата трябва да падне, преди Дон Жуан да е навършил трийсет и пет години. Иначе пред очите си ще видим как той се превръща в жалък шут тъкмо поради това, че е човек на духа.\nИспанското в Дон Жуан... Това може да се пренебрегне, но опитайте да напъхате Дон Жуан в друг национален костюм, например немски, англосаксонски или славянски, и веднага ще стане ясно - независимо от по-широкото тълкуване на образа, - че Дон Жуан винаги е бил и ще си остане творение на испанския дух. Испанецът (поне такива са впечатленията ми от едно кратко пътуване в тази страна) не познава никакво "може би", никакво "и така, и иначе", а единствено "да" или "не". Също така той познава само два вида вино - червено или бяло! Нюансите са му чужди. В това има нещо величествено, проникнало чак до всекидневния бит. На испанеца са му чужди колебанието, смесването на нещата, посредничеството, но също и богатството на отсенките. Чужди са му и психическата уравновесеност, душевният уют, а също, пак в този смисъл, състраданието - както малкото, така и голямото, - иска ми се дори да кажа: чужда му е хуманната любов. Когато испанецът каже: "Обичам те!", това означава: "Желая те!" А смелостта му - каквато безсъмнено притежава и Дон Жуан - ни изглежда често като поза, от която черпи сили самотният фаталист под пустинната синева на испанското небе: живот или смърт, има ли значение! Също в техните танци има нещо дръзко, високомерно, предизвикателно. Настроението се отхвърля като нещо недостойно, стъпква се в праха - жестоко, направо презрително. А колкото и страст да е вложена в техния танц, той никога не завършва с опиянение, с блажено душевно отпускане, тъкмо обратното - с тържество над опиянението, с внезапна поза на абсолютно самообладание. И на гордост, разбира се. При това в гордостта винаги има нещо кухо, нещо компенсиращо. Наслада от живота? По-голяма е тук насладата от покоряването, това е повече испанско. Сребристо-белият тореадор, изправен срещу черния бик, човекът, който с оръжието на духа влиза в смъртоносна схватка - това е то Дон Жуан. В последна сметка и за тореадора главното не е да съхрани живота си. Победата му не се изразява в това. Прави го победител грацията, геометричната точност на неговите движения, танцовите стъпки - всичко това той противопоставя на могъщия бик. Тъкмо тази победа на артистичния дух изпълва арената с възторг. Черният звяр, срещу който застава Дон Жуан, е инстинктивната сила на пола, която обаче за разлика от тореадора той не може да убие, без да унищожи сам себе си. В това се състои разликата между арена и живот, между игра и битие... Най-доброто въведение към Дон Жуан - като изключим Киркегор - си остава посещението на испанска корида.\nДон Жуан, който не убива, е немислим, дори в рамките на една комедия. Смъртоносното му е така присъщо, както детето на жената. Учудващото е, че сме склонни да не го виним и за убийствата му, за тях му държим по-малко сметка, отколкото на един генерал. А съвсем недребните му престъпления, за които би трябвало да го осъди всеки почтен съд (следователно и почитаемата публика), някак се изплъзват от нашето възмущение. Едва ли можем да си представим един Дон Жуан, който завършва дните си в затвора! Негов затвор е светът; или казано по друг начин: Дон Жуан ни е интересен само доколкото е в състояние да се измъкне от нашия упрек - като метеор, като сгромолясване мимо волята му, като сблъсък, чиито гибелни последици показват колко сме далеч от рая.\nАко живееше в наши дни, Дон Жуан (какъвто аз си го представям) би се занимавал навярно с ядрена физика: за да познае истината. Ала конфликтът му с женското начало, тоест с безусловния стремеж да се съхрани животът, би останал същият. И като атомен физик той рано или късно ще се изправи пред избора: смърт или капитулация - капитулация на онзи мъжки дух, който, останал самовластен, очевидно е готов да взриви мирозданието, щом придобие техническата възможност за това.\nЗад всеки Дон Жуан дебне скуката, макар и прикрита умело от безразсъдна смелост. Това е скука, изпълнена не с прозевки, а с лудории - скука на духа, който жадува абсолютното, но се е убедил, че никога не ще може да го постигне. Накратко, това е великата скука на меланхолията, горестта на едно сърце, в което отмират желанията, тъй че единственото, което му остава, е остроумието. Един Дон Жуан без остроумие би се обесил.\nРомано Гуардини* за меланхолията:\n"Меланхоликът жадува да срещне абсолютното, но във вид на любов и красота... Това е жажда за същото, което Платон нарича същинска цел на ероса, жажда за най-висшето благо, което е едновременно и същинска действителност - непреходна и безгранична... Този копнеж по абсолютното е свързан при меланхолика със съзнанието за неговата непостижимост... Меланхолията - това е болката от раждането на вечното в човека."\nАбсолютното... Едва ли може да се очаква от един съвременен драмописец да го вложи в образа на Каменния гост. Но какво да правим с това призрачно-зловещо плашило? Дон Жуан е немислим без него - без тази заемка от всевъзможни легенди, антични и бретонски. А само с пародия няма да превъзмогнем това наследство. Пародията предполага, че зрителят дълбоко в сърцето си все още вярва в историята, която се пародира. Но кой от нашите зрители вярва, че обруганите покойници действително могат да възкръснат и да седнат на трапезата ни? Тогава в нашите парламенти и на конференциите, където се взимат решения за война и по други насъщни въпроси, би трябвало да гъмжи от скелети, а пък потъващите люкове (които би трябвало да се монтират, ако все още хранехме подобна надежда) щяха да са претъпкани от министри, директори, генерали, банкери, дипломати, журналисти...\nЕдничкото, което ни остава, е поезията и в този смисъл класическата легенда за сгромолясването на богохулника в пъкъла ще продължи да живее. Отчаян от невъзможността на своето съществование, при което тя се проявява не като метафизична гръмотевична буря, а като обикновена скука, сега вече самият Дон Жуан инсценира легендата за низвергването си в ада. Наистина той я показва като опера, като измама, чрез която иска да се спаси; представя я като изкуство, което само приема вид на нещо абсолютно; превръща я в поезия... Ала в последна сметка се оказва, че тази легенда, с която той се надсмива над целия свят, е всъщност само външен, зрим израз на неговия действителен, вътрешен и иначе невидим, на неговия безизходно истински край.\nМакс Фриш, 1953\nПревод от немски: Венцеслав Константинов ~ Макс Фриш, „Дон Жуан или Любовта към геометрията”\n* Романо Гуардини (1885-1968) - италиански теолог и религиозен философ, ръководил катедра по философия в Мюнхен.\nИзображения: DON JUAN – 85th Anniversary of World Premiere – August 6, 1926 - OLD HOLLYWOOD IN COLOR\nМакс Фриш за Дон Жуан\nобразът на Дон Жуан


доброти и баневизми: Януари 2012\nДобре, любов. Прекрасна си. Седни.\nЦигара запали си. Ето вино.\nДо теб ще съм. Ще седна отстрани.\nЩе гледам и ще слушам. Като в кино.\nКажи сега, щом вече си дошла,\nнаистина ли вече съм обичан?\nДо днес заета с друг ли си била?\nИли за мен си търсила момиче?\nРазказвай. Цяла вечност съм копнял\nи в моя дом усмихната да влезеш...\nЗаварваш ме улегнал. Помъдрял.\nНадявам се, не бързаш да излезеш...\nЗапочвай, дълго чакана любов.\nЩе бъда търпелив. Спокоен също.\nЗа теб, любов, отдавна съм готов.\nСподеля ми. Целувай ме. Прегръщай.\nПубликувано от Добромир Банев в 13:45 ч. 3 коментара\nСама. Пробуждането е като въведение в поредната приказка. Не знаеш коя героиня ще бъдеш днес. Не е важно колко си обичала вчера. Въпросът е ще можеш ли да обичаш сега. Сама. Над главата ти потрепват два слънчеви лъча, които нямат търпение да си играят с косата ти. Протягаш ръка към тях, а те бягат наоколо, смеят се. Две слънчеви зайчета. Имаш отношение към животните. Вероятно и в днешната приказка ще има някое. Сама. Измъкваш тялото си изпод пухкавата завивка. Земята докосва първо десния ти крак, после левия. Гравитацията няма да те остави на мира, но именно това те кара да се чувстваш жива. Сама. Оправяш тоалета си. Трябва задължително да имаш вид, защото вероятно в приказката ще се наложи да бъдеш красива. Вероятно ще е нужно да прегръщаш и целуваш. Вероятно именно днешната приказка просто ще ти напомня, че си била сама.\nОставям се в ръцете ти. Гали.\nРазхождай ги навсякъде по мене.\nЩастлива си да бъда твой, нали?\nПрегръщай. Друга може да ме вземе.\nНе се разсейвай в ласките. Недей.\nДокосвай ме. Докосвай ме. Не спирай.\nИзисквай. Заповядвай ми. Владей\nдушата ми, дори да протестирам.\nКогато двамата се уморим,\nръцете ти по навик ще ме искат\nи даже от умора да заспим,\nте жадно мен все още ще притискат.\nТака е мека бялата ти гръд...\nТака добре на нея си почивам...\nЛишавам се от мисли и от плът.\nПрестава да е тягостно и сиво.\nПриличам на заспиващо дете,\nкоето цветни сънища сънува –\nв съня си то отново е при теб,\nзащото иначе не съществува...\nПубликувано от Добромир Банев в 14:49 ч. 0 коментара\nНе ти благодаря, че ме избра.\nТака било е писано да стане.\nПри теб след малко ще се прибера.\nЩе бъде пак уютна вечерта ни.\nНе трябва да ти бъда задължен.\nОт мен и тебе нищо не зависи.\nСлед този януарски ден студен\nпо подразбиране утеха ти си.\nНе можеш да ме съдиш, че не съм\nприпадал от това, че ме споделяш.\nДелим по равно лекия си сън –\nтака от понеделник до неделя.\nЗащото невъзможно е страстта\nот нас да бъде лесно обяснима...\nНеобяснимо идва любовта.\nОсобено когато вън е зима...\nПокоят пада на парцали с януарския сняг. Някъде под дълбоката снежна покривка си ти – сама, но уверена и спокойна. Знаеш колко те обичам. Знаеш колко не мога без теб. Доброволно се оставяш в прегръдката на този покой, понеже нашата връзка е отработена и можеш да разчиташ на мен.\nАз стъпвам върху снега с превръзка на очите. Бялото заслепява. Все едно стъпвам в облаци, протегнал ръцете си напред, в очакване да докосна лицето ти. Не бързам. Всяка крачка е нестабилна заради леда, не защото имам причина да изпитвам съмнения. Придвижването към нещо, което те прави щастлив, е по-важно от хипотетичната невъзможност да го достигнеш. Моите рискове са умерени, но любовта ми към теб е вездесъща. Тя води стъпките ми. Доверявам й се изцяло.\nТишината превзема града постепенно. Чувам я все по-ясно, докато оставям стъпките си по снега. Тишината ти отива. Казва толкова прекрасни неща за теб...\nПубликувано от Добромир Банев в 10:24 ч. 0 коментара\nОстаналото в теб е също мое –\nотива ми и ми принадлежи...\nДано за любовта ти съм достоен.\nДостоен ли съм? Честно ми кажи.\nОбърквам се след толкова целувки –\nтака е лесно да те уморят...\nЗапочнат ли любовните преструвки,\nнедоверчиви ще сме всеки път.\nНе искай много. Нека е спокойно.\nДа бъде бавно – като падащ сняг...\nОстаналото в теб ще искам двойно\nи днес, и утре, после пак. И пак...\n- Кажи ми, за какво са ми очи?\n- За да откриват ласките ми лесно...\n- Нима веднага ласката личи?\n- Не, трябва да ти бъде интересно...\n- Кажи ми, за какво са ми уши?\n- За да те галят нежните ми думи...\n- Нима със думи ще ме утешиш?\n- Утехата е, че са помежду ни.\n- Кажи ми, за какво са ми ръце?\n- Понякога те могат да ме галят...\n- Нима не стига моето лице?\n- По него моите целувки парят...\n- Кажи ми, за какво ми е тъга?\n- Тъгата от любов е неизбежна...\n- Отдавна тя е тук. Но докога?\n- Ще си отиде с дните белоснежни...\n- Кажи ми, колко струва любовта?\n- Горчиво вино в чаша тънкостенна...\n- Добре. Но колко всъщност струва тя?\n- За мене любовта ни е безценна...\nПубликувано от Добромир Банев в 14:44 ч. 0 коментара\nНе проумяхме с тебе любовта.\nОбичаме се прекалено много.\nИзплъзва ни се като риба тя\nв море от думи, ревност и тревога.\nЦелуваме се. Себе си делим\nв легло, попило страстите ни нежни.\nНавън един към друг и днес вървим –\nлоялни сме към чувствата. Прилежни.\nНе можем любовта да разберем.\nС годините тя става по-голяма.\nНе е възможно да я поберем...\nДостатъчно е само, че сме двама.\nОбичам шарените ти обувки.\nОбичам да споделям нощем с тях.\nПочти е утро. Време за целувка.\nС обувките ти тази нощ не спах.\nРазглеждахме те толкова подробно,\nче вече знаем всичко наизуст...\nЦелувах тихо, леко и любовно,\nопитвах те на мирис и на вкус.\nЦелувката сега ще е взаимна.\nОбувките ти чакат цяла нощ\nда се събудиш в тази сутрин зимна\nи ти да ме целунеш. За разкош.\nДокосвам те, докато сладко спиш.\nГръбначния ти стълб чертая с пръсти.\nЗа пръстите ми гола си фетиш –\nпо тялото ти стават по-чевръсти.\nЗапочват да рисуват от тила,\nа после пламенни надолу слизат…\nИзвайват ханш, оформят стъпала,\nусмивка също… Моя Мона Лиза.\nУсмихваш се на всичките платна.\nВнимателно избирам цветовете.\nРисувам те на лунна светлина.\nВиновни са единствено ръцете…\nПубликувано от Добромир Банев в 13:33 ч. 0 коментара\nКутията с бонбони е пред мене.\nОт теб бележка също има тук:\n„Отивам си. Да тръгна ми е време.\nОбичах те. Сега обичам друг”.\nКрасивият ти почерк ме превзема.\nПолазва ме любовната тъга.\nСега ще бъде още по-студено\nи все по-мръсен ще е вън снега...\nРъцете ми с бележката треперят.\nДушата ми изтръгва жален стон...\nДано утеха някаква намеря\nв кутията... Поне в един бонбон...\nЛюбов и цигари –\nживотът ми. С теб.\nно млади наглед.\nУютно си пушим.\nИ слушаме Руши\nсред облаци дим.\nНаглед сме такива,\nкаквито сме си –\nти с мен си щастлива\nсред пушека син.\nс теб пушим в нощта –\nдори в старостта.\nТакава те имам –\nусмихнат анфас -\nтака, без причина.\nИзцяло. До фас.\nНавън се съмва. Станах рано днес.\nТи още спиш. Денят ще е прекрасен.\nКафето свърши. Пия мляко с нес\nи пуша на студената тераса.\nЗакуска ще приготвя. Ти поспи.\nЩе сляза даже вестник да ти купя.\nСлед малко слънцето ще заблести\nвърху снега, терасата затрупал.\nКогато се събудиш, ще съм тук.\nПриседнал до леглото, теб ще гледам,\nзаслушан в оглушителния звук\nот сънените стъпки на съседа.\nЩе се целунем, както всеки път,\nи нещо мило с тебе ще си кажем…\nСега е рано. Всички още спят.\nПрекрасен е денят. Ще ти покажа…\nПубликувано от Добромир Банев в 8:21 ч. 1 коментара\nРазлюбих много. Много натъжих.\nПреминах през тъгата им. Не спирах.\nОт сълзите им нищо не пестих,\nзащото в тях отново теб намирах.\nВървях към теб през нощи и през дни,\nв които виха бившите любови...\nСега, когато с тебе сме сами,\nзапочвам сякаш да съм жив отново.\nДали са ми простили? Може би.\nНе всичко трябва да ми се прощава.\nПо пътя толкова сърца разбих...\nЗаради теб това си заслужава.\nкогато вече нищо друго няма,\nдори сред тези четири стени,\nщастлив съм. Благодарен, че сме двама.\nПубликувано от Добромир Банев в 13:05 ч. 1 коментара\nКрасива си. И двамата го знаем.\nЧувствителна си. Знаем и това.\nСледобедно в неделята скучаем.\nНа вино сме. На вино и трева.\nДоволни сме в съвместното си време.\nУютно е съвместното легло.\nЦелувам те. А ти целуваш мене.\nЗавинаги ли е? Да, би могло.\nТревата бързо ни опиянява.\nЗавърта ни и някак изведнъж\nсъс теб сме там, където заслужават\nда бъдат влюбени жена и мъж –\nсред хаоса от бели хризантеми,\nнебесно синьо и копнеж червен,\nкъдето няма кой да те отнеме\nили от тебе да отнеме мен…\nСама си в голотата на нощта.\nРазкъсват те желания вулгарни.\nПонякога се дърпа любовта,\nусетила, че сме неблагодарни…\nЩе трябва тази нощ да изтърпиш,\nче тялото ти няма да ме има…\nДано успееш бързо да заспиш,\nмакар да съм далеч от теб. Любима…\nПубликувано от Добромир Банев в 19:07 ч. 0 коментара\nАз вече нямам своя самоличност.\nБез име съм. Без минало. Без дъх.\nЗа себе си ми стана безразлично,\nоткакто ти в живота ми взе връх.\nСега се нося като в облак пухкав.\nУсмихнат съм. Добър съм. И щастлив.\nИ с всяка твоя следваща целувка\nусещам, че се чувствам все по-жив.\nУмът го няма, значи разум няма.\nТака е неразумна любовта...\nБлагодаря на Господ, че сме двама.\nНай-после жив съм. В облаци летя.\nНенужен е безсмисленият говор.\nОбичай ме нататък мълчешком.\nПостигнали сме пълноценен сговор.\nУютен е съвместния ни дом.\nПознаваме си слабостите вече.\nНаясно сме със всеки свой копнеж.\nОтведоха ни чувствата далече,\nне можеш с нищо вече да ги спреш.\nОт думите поне да си отдъхнем...\nГоворейки, останахме без глас.\nДостатъчно е просто да въздъхнем,\nщом още е любовно между нас...\nПубликувано от Добромир Банев в 12:22 ч. 0 коментара\nКогато сексът приключи, женската богомолка изяде мъжкия. Доволна от това, че е задоволена и нахранена, тя реши да сложи къщата в ред. Подреди няколко листенца върху дървения рафт, измете пода и изми единствения прозорец на малката си стая.\nСлед като приключи с чистенето, богомолката започна да танцува. Извиваше снага, дори припяваше от време на време. Безметежният танц я накара да се почувства истински свободна. Не мислеше за нищо. В момента нищо, освен егоцентричният й свят, нямаше значение.\nПо-късно тя излезе да се разходи по тясната горска пътечка. Беше сложила от новото червило, а талията – пристегнала с мартеница, която преди няколко дни беше намерила, окачена на дървото пред дома й. Хората са глупави и пълни с предразсъдъци.\nВ далечината се задаваше друг мъжки. Усмивката й стана сластна. Тръгна към него, като полюшваше малкия си задник като махало на часовник. Мъжките богомолки винаги са готови за секс. Женските винаги са гладни.\nПубликувано от Добромир Банев в 11:51 ч. 0 коментара\nНе спираха любовните тиради.\nПрепускахме напред като коне.\nНе осъзнавахме, че бяхме млади.\nДа бяхме се целунали поне.\nВсе още неразумно те обичам.\nОстанахме без дъх и без тела.\nТи, мое остаряващо момиче,\nдо мен си, както вечно си била.\nЩе има време за целувки, знаеш.\nПрепускахме през времето в галоп…\nЗа моите целувки си мечтаеш,\nа те са твои всички. До живот.\nПубликувано от Добромир Банев в 18:48 ч. 1 коментара\nНе станах по-добър. И лош не съм.\nПороците все още си ги имам.\nСтудено е. Вали снегът навън.\nПо времето разбирам, че е зима.\nНо ти си с мен. Приемаш ме такъв.\nЦелуваме се. Пушим по цигара.\nА мислех, че от тук ще тръгна пръв,\nпоуморен от връзката ни стара.\nОстанах. И след пухкавия сняг,\nкогато цъфнат алените вишни,\nще бъда влюбен в теб като глупак\nтъй, както всички пролети предишни…\nПубликувано от Добромир Банев в 16:02 ч. 0 коментара\nЗа теб си мисля. Почва отведнъж.\nДържи ме с часове в безсънни нощи.\nТова е ад за влюбения мъж,\nзащото той от всичко иска още –\nръцете, раменете и гласа,\nочите, устните, косата също,\nтой иска да е пълен с чудеса,\nдокато даже в мислите прегръща…\nПубликувано от Добромир Банев в 22:23 ч. 0 коментара\nКажи ми нещо. Нека да е лично.\nЗа пет минути с мен поговори.\nНе трябва да ни става безразлично\nза части от секундата дори.\nСподеляй ми. Недей спестява думи.\nОт връзката ни нищо не пести.\nЩом още има чувства помежду ни,\nза думите сме важни аз и ти.\nОбичам те. Кажи го. Днес е време.\nЗа утре още отсега не знам.\nЗа пет минути говори със мене.\nПред думите ти сам ще се предам...\nПубликувано от Добромир Банев в 12:42 ч. 0 коментара\nСтрастта си отиде.\nНе съм й обиден,\nче тръгна обратно.\nСтрастта е за двама.\nЩом тебе те няма,\nи тя отпътува…\nПубликувано от Добромир Банев в 22:51 ч. 0 коментара\nВ момента е досадно.\nРазлюбваме се бавно.\nИ умовете също.\nНадви ни суетата\nпод хрисимата външност.\nИ не че друга има,\nили пък друг те иска…\nКакво като е зима?\nНе си ми вече близка.\nНе мога да отлагам.\nДа бъда друг не мога.\nНе стой сама на прага.\nУбийствен студ е. Сбогом.\nПубликувано от Добромир Банев в 17:59 ч. 1 коментара\nЗа тебе е рано.\nЗа мене е късно.\nТака и не стана\nКакво, че целувки\nпо тялото парят...\nПалто и обувки.\nДве бързи цигари.\nТи тръгваш на ляво.\nАз тръгвам на дясно.\nНали беше страстно?!\nДве нощи горещи...\nНе съм те излъгал...\nПак с теб ще се срещнем\nслучайно зад ъгъл...\nИ пак ще си кажем\nпет хубави думи,\nвъзможно е даже\nНали беше ясно?\nДо среща тогава!\nС теб беше прекрасно.\nОбвързани сме. В начина, по който се храним, когато правим любов или в моментите, когато изпитваме нетърпимост един към друг. Свързани дотолкова, че е невъзможно да различаваме лицата си в потното огледало.\nНе съм сигурен, че трябва да остарявам с теб. Понякога търся обяснения. Улавям се, че не разбирам аргументите. Приемам те за даденост. Обичам те благородно. Прилича на онова благородство, което ни обзема в случай на загуба. Загубите и тъгата ни правят добри. С теб съм добър, независимо от обстоятелството, че не разбирам причината, която ни свързва.\nДистанционното е играчка за ръцете ти в осем вечерта. Начинът, по който отпиваш от чашата, ме кара да преглъщам на големи глътки и аз не ти се ядосвам, че сменяш каналите на всяка секунда. С теб се чувствам по същия начин – всяка секунда ме задържаш с нещо ново. Ту се взирам в очите ти, ту ме разнежват раменете ти, докато малко по-късно вечерта капитулирам пред теб. Харесва ми да се оставям на ръцете ти. Харесва ми да бъда като дистанционно за тях.\nНе че прекалено много мисля за причината да сме заедно. Аналитичността е единственото невъзможно нещо, когато някой обича някого. Просто се застраховам, в случай че за момент се опомня и разпозная лицето си в изпотеното огледало...\nСълзата ти – по моето лице.\nУсмивката ти – също е по мене.\nВъв мене бие твоето сърце.\nДушата ми от болките ти стене.\nТакава симбиоза е докрай.\nУбийствено е да сме разделени.\nДокато с теб едно сме, ще е рай.\nДелим ли се, то адът ще ме вземе.\nПубликувано от Добромир Банев в 15:33 ч. 0 коментара\nСтрастта ни беше с тебе еднодневна.\nДва часа имитирахме любов.\nИзпитвахме от ласките потребност.\nНо заедно да сме, не съм готов.\nДва часа и легло, побрало двама.\nПрекрасно беше. Просто ти и аз.\nСподеляхме тела. Но връзка няма.\nСтрастта не стига. Трябва и екстаз.\nВъзможно е отново да се видим.\nВъзможно е във този малък свят…\nНе можем нищо с тебе да предвидим,\nщом чувствата и разумът мълчат.\nОт утре ще е същото. Нали?\nСлед празник винаги е малко празно.\nЩе минат два-три дена. Ще вали.\nПроблемите превземат метастазно.\nЗа седмица изглеждахме добри.\nПосмяхме се. Поплакахме от радост.\nБенгалски огън всички озари\nсъс пламъчета малки. И на халост.\nТова е. Утре пак ще сме на ход.\nЩе псуваме, ще плюем, ще се любим…\nВсе търсим нещо в краткия живот,\nдокато себе си самите губим…\nПубликувано от Добромир Банев в 18:30 ч. 2 коментара


Свлачище затвори пътя за Рилския манастир за 6 часа (Обновена) - 24chasa.bg\n10.05.2019 14:29; 24 часа онлайн\nДвижението по пътя Кочериново - Рила - Рилски манастир е възстановено, след като тази сутрин, около 6. 30 часа на пътя са паднали земна маса, скали и дървета. Няма пострадали хора или автомобили, каза дежурният в областното пътно управление в Кюстендил. Пътят обаче е останал затворен около 6 часа. От областното пътно управление призовават водачите да се движат с повишено внимание в участъка, предаде БТА.\nВ момента пътят е разчистен и отворен за движение, като в участъка на свлачището движението се осъществява в една лента. За целта има поставени пътни знаци, светофарна уредба и представителите на фирмите, ремонтиращи участъка.\nПричина за новото свлачище са обилните дъждове в района през последните дни.\nАварийно-възстановителните работи по укрепването на скатовете в 250-метровия участък, при 27-ми километър на третокласния път Кочериново - Рила - Рилски манастир, започнаха на 23 април. Предвидените строителни работи ще се извършват само в делничните дни, от понеделник до 13 часа в петък. В събота и неделя, както и на официални празници, няма да се извършват строителни дейности. Предвидените дейности включват обрушване на скатовете и монтаж на високоякостна защитна система. Срокът за приключване на укрепителните работи е до началото на юни т. г.


Превозът на велосипеди с БДЖ е разрешен | Банкеръ\nТриетажен паркинг за велосипеди на жп гарата в Амстердам\nВелосипедът вече е неотменна част от живота ни. С него ходим на работа, караме го за удоволствие или го използваме за спортуване. Използването му като средство за придвижване е започнало още преди широкото разпространение на градския обществен транспорт. Велосипедът е популярен също така и сред туристите. Много българи не се разделят с него и през почивните дни. Използва се и за вело туризъм.\nНе всички българи имат лични автомобили. Някои от тях, за да отидат до друго населено място или в планината, където има маршрути за спортни велосипеди, използват и влак. Това обаче може да стане при спазването на определени правила.\nПревозът на велосипеди с БДЖ е разрешено. Това обаче може да става във влаковете, в съставите на които има вагони с отделение за превоз на велосипеди или фургони. Също така във всички категории пътнически влакове - на платформата на вагоните (т.е. предверието пред санитарния възел), в електро-мотрисните влакове - в багажното отделение. При повече пътници с велосипеди, тези превозни средства се разпределят по платформите на другите вагони.\nПри превоза на велосипеди, клиентите на БДЖ сами поемат отговорността за опазването им.\nЗа превоза на велосипед пътникът заявява на билетни каси и заплаща 2 лв., независимо от километричното разстояние.\nПри констатиране на не таксуван велосипед обаче, пътникът заплаща във влака сумата от 20 лв., независимо от километричното разстояние.\nДнес велосипедът е най-популярен в страните от Северна Западна Европа. В най-велосипедната страна - Дания, средно един нейн жител пропътува за година с велосипед общо 893 километра. Следва Нидерландия (с 853 км). В Белгия и Германия за година с велосипед се изминават около 300 километров. Най-малко популярен е велосипедът в страните от Южна Европа - средностатистическият испанец, например, изминава за година с велосипед едва 20 километра.\nПопулярността на велосипеда в Европа днес е резултат от водената от правителствата политика. А популяризирането на велосипеда помага за "изчистването" на градските центрове от автомобилите, подобряване на екологичната обстановка, а също така и за подобряване здравето на хората.\nЗа популяризирането на велосипеда и велосипедния туризъм в европейските страни се прилагат различни мерки. Например, изграждане на велосипедни алеи, отделени от останалите транспортни средства, или някои облегчения при използването на велосипеда в съчетание с обществения транспорт (велосипедни стоянки, като правило, покрити, а често и охраняеми, на жп гарите и паркингите, прикачване към пътническите влакове на специални вагони за пътници с велосипеди и други). По инициатива на Европейската федерация на велосипедистите се подготвя създаване на мрежа от паневропейски велосипедни трасета EuroVelo.\nВ Амстердам, наричащ себе си велосипедната столица на Европа, е открит даже специален хотел за велосипедисти - Van Ostade Bicycle Hotel. В него може да се вземе под наем воден велосипед, велосипед тандем и дори велосипед за осем чевека. В този град велосипедите са обичайно средство за придвижване, много по-разпространено, отколкото автомобилите. Отчасти, разбира се, това е свързано и с недостигът и високата цена на паркоместата в Амстердам, както и в другите големи градове.\nпонеделник, 04. ноември 2019 - 09:49


С Unity 3D създаването на игри е „игра“\n25 януари 2016 Екатерина Темелкова 2 минути\n„Работи точно, както умът ти би функционирал – отвъд рамките на кутията.“ – Джеръми Романовски, творец в Camouflaj.\n„Най-страхотното нещо при Unity е работният процес, това колко лесно можеш да създаваш, променяш и да вкарваш данни и код (...) всичко е детска игра.“, Матю Жирард, главен изпълнителен директор в Amplitude Studios.\nUnity е гъвкава и мощна платформа за разработване на 3D и 2D игри и интерактивни изживявания. Представлява сложна екосистема, която би била от полза на всеки, който желае да създава съдържание от най-висок клас и да отговаря и на най-малките нужди и изисквания на заклетите геймърите. С Unity 3D се разработват игри за Android, iOS, MAC OS, Windows, Windows Phone, Windows Store, Linux, XBOX, TIzen, BlackBerry, Web Browsers, Samsung TV и Play Station. Това е платформа, която използват както големи компании като Blizzard, така и тепърва започващи стартъпи.\nА ето и три примера за игри от света на Unity:\nHearthstone: Heroes of Warcraft е безплатна игра с карти на Blizzard и съществува от 2014 г. В основата й е обширният Warcraft свят, на чиято база са създадени разнообразни тестета от карти с шамани, друиди, войни и магове. Подобна е на други игри от същия род като Magic Тhe Gathering. Макар и проста, Hearthstone: Heroes of Warcraft действа наистина зарибяващо.\nBattlestar Galactica Online е създадена от Bigpoint, Artplant през 2011 г. и е MMO Browser game. Базирана е върху едноименния телевизионен сериал. Представлява масивна мултиплеърна онлайн игра, в която играчите поемат контрола върху космически кораб и се бият с противниците си (играчите от другия отбор), за да се изкачват в нивата и да се нареждат възможно най-високо в класирането. Геймърите трябва да избират между две фракции – Colonial (хора) и Cyclon, а след това да се бият помежду си за ресурси, с които после си купуват кораби, екипировка, амуниции и ъпгрейди за корабите, които вече владеят. Доказателство за успеха на играта са потребителите й, които надхвърлят 250 милиона.\nKerbal Space Program представлява симулатор за космическо летене. Съществува от 2011 г., а създателите й са Squad. Това е игра за стратегии, планиране и прецизно изпълнение. Основни действащи лица тук са Kerbals – малки зелени хуманоидни извънземни, които строят космически кораби, за да обикалят в космоса или да кацат на други планети. Играта е базирана на действителни физични закони, което превръща конструирането на собствен кораб и изпращането му в космоса в истинско предизвикателство и забавление. В комбинация с малките й симпатични герои, Kerbal Space Program води до часове залепяне пред компютъра.\nАко и вие имате идея за подобна или за много по-интересна игра, то безплатният Unity 3D курс на СофтУни би могъл да ви даде насока в това как точно да я реализирате. Отвореният курс започва на 9-ти февруари и ще продължи 10 седмици. Лекциите ще се провеждат всеки вторник от 18:00 до 22:00 ч. Ще можете да избирате между присъствена и онлайн форма на обучение, а крайният изпит ще бъде комбинация от проект и решаване на 10 задачи в рамките на 4 часа.\nПо време на обучението ще програмирате, като използвате Unity Graphical Engine API (c#), ще работите с GameObject, координати, вектори, материали, камери, шейдъри, ресурси, трансформации, както и с 2D/3D графика, сцени и анимация. Ще създавате графични приложения с Unity и още много, за което бихте могли да научите от програмата на курса.